Watak Emilia Clarke Dalam MCU Mungkin Didedahkan
Selepas menyertai barisan pelakon siri Disney+ Secret Invasion dengan memainkan watak yang tidak diketahui, laporan terbaru ini mungkin menjelaskan siapakah watak yang akan dimainkan Emilia Clarke dalam rancangan akan datang. Menurut laporan terbaru dari Daniel Richtman — dan disokong oleh Cosmic Circus — Clarke akan memainkan watak G’iah/Gloria Warner, seorang Skrull yang membantu dalam pencerobohan makhluk asing Skrull ke atas Bumi seperti yang diceritakan dalam siri buku komik Secret Invasion. Tetapi, dia kemudian meninggalkan pihak Skrull untuk membantu manusia selepas menyedari betapa kejamnya Skrulls. Buat masa ini, tidak jelas bagaimana watak itu akan disesuaikan untuk siri televisyen, tetapi jika ia seperti dalam buku komik, diharapkan Clarke memainkan peranan besar dalam siri itu. Secret Invasion ditetapkan sebagai siri ‘crossover’ yang mempamerkan puak Skrulls yang telah menyusup ke Bumi selama bertahun-tahun. Ia akan diterajui bintang utama MCU, Samuel L. Jackson yang akan mengulangi wataknya sebagai Nick Fury buat kali kedua belas sejak pertama kali membawakan watak itu dalam filem Iron Man tahun 2008. Dia akan bekerjasama dengan bintang Captain Marvel Ben Mendelsohn, yang kembali sebagai Talos, ketua pseudo Skrulls. Menyertai mereka ialah pendatang baharu MCU Kingsley Ben-Adir (One Night in Miami) sebagai penjahat utama siri ini, pemenang Oscar Olivia Colman (The Crown), calon Emmy Emilia Clarke (Game of Thrones), Killian Scott (Dublin Murders), Christopher McDonald (Happy Gilmore), dan Carmen Ejogo (Fantastic Beasts) bersama veteran MCU Cobie Smulders yang akan memainkan semula wataknya sebagai Maria Hill. Berdasarkan siri buku komik yang ditulis Brian Michael Bendis, Leinil Francis Yu, Mark Morales dan Laura Martin, Secret Invasion diterbitkan oleh Kyle Bradstreet (Mr. Robot), dengan pengarah Let Him Go, Thomas Bezucha dan Ali Selim (The Looming Tower) ditetapkan sebagai pengarah.